A Bizottság 3223/94/EK rendelete
(1994. december 21.)
a gyümölcs és zöldség behozatalára vonatkozó intézkedések alkalmazása részletes szabályainak megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2753/94/EK rendelettel [1] módosított, a gyümölcs- és zöldségpiac közös szervezéséről szóló, 1972. május 18-i 1035/72/EGK tanácsi rendeletre [2] és különösen annak 23. cikke (2) bekezdésére,
tekintettel a legutóbb a 3528/93/EK rendelettel [3] módosított, a közös agrárpolitika céljaira alkalmazandó elszámolási egységről és átváltási árfolyamokról szóló, 1992. december 28-i 3813/92/EGK tanácsi rendeletre [4] és különösen annak 3. cikke (3) bekezdésére,
mivel a többoldalú kereskedelmi tárgyalások Uruguayi Fordulójának eredményei a mellékletben szereplő friss gyümölcs és zöldség új behozatali rendszerének kialakítását teszik szükségessé; mivel ez a rendszer az importált termékek értékének és az Európai Közösségek Vámtarifájában előírt belépési áraknak az összevetésén alapul;
mivel a "tétel" fogalmát meg kell határozni;
mivel az e rendelet mellékletében szereplő romlandó gyümölcsöket és zöldségeket nagyrészt bizományi értékesítési rendszerben szállítják; mivel ez a rendszer e termékek értékének meghatározása terén sajátos nehézségeket okoz;
mivel annak a belépési árnak, amelynek alapján az importált termékeket a közös vámtarifa szerint besorolják, egyenlőnek kell lennie az érintett termékeknek a biztosítási költségekkel és a Közösség vámterületének határáig történő szállítási költségekkel növelt FOB árával, vagy a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [5] 30. cikke (2) bekezdésének c) pontjában előírt vámértékkel, vagy a behozatali átalányértékkel; mivel a behozatali átalányértékek rendszere lehetővé teszi az Uruguayi Fordulón lefolytatott tárgyalások eredményeinek megvalósítását;
mivel ezek a behozatali átalányértékek a tagállamok reprezentatív importpiacaira harmadik országokból behozott - mellékletben felsorolt - termékeknek a legutóbb a 2193/94/EK rendelettel [6] módosított, a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 1993. július 2-i 2454/93/EGK bizottsági rendelet [7] 173. cikkének (3) bekezdésében szereplő összegekkel csökkentett átlagárainak súlyozott átlaga alapján kerülnek meghatározásra; mivel ezeket az értékeket a Bizottság a mellékletben feltüntetett minden származási helyre és időszakra nézve minden munkanapon megállapítja;
mivel ebből a célból a tagállamok, a behozatali átalányérték kiszámításának lehetővé tételére kötelesek rendszeresen és kellő időben rendelkezésére bocsátani a Bizottság illetékes osztályainak az ebben a rendeletben előírt összes információt;
mivel külön rendelkezéseket kell hozni arra az esetre, ha adott származású termék árai nem hozzáférhetőek;
mivel az importőrnek lehetősége van arra, hogy az importált termékekhez a behozatali átalányértéken alapuló besorolástól eltérő tarifális besorolást válasszon; mivel azonban ebben az esetben és bizonyos feltételek mellett, így a piaci árak ingadozása esetén, célszerű előirányozni olyan biztosíték letétbe helyezését, amely egyenlő azoknak a vámoknak az összegével, amit az importőr akkor fizetett volna, ha a tétel tarifális besorolása a behozatali átalányérték alapján történik; mivel a biztosítékot visszatérítik, ha bizonyos határidőn belül bizonyítékot szolgáltatnak arról, hogy a tétel értékesítésének feltételeit betartották; mivel az utólagosan végzett ellenőrzések során pontosan meg kell jelölni, hogy az esedékes vámok behajtása a 2913/92/EGK rendelet 220. cikkének megfelelően történik; mivel méltányos arról rendelkezni, hogy az esedékes vámokat az ilyen ellenőrzés keretében kamat terhelje;
mivel a legutóbb a 249/93/EGK rendelettel [8] módosított, a gyümölcs- és zöldségágazatban a referencia árrendszer alkalmazása részletes szabályainak megállapításáról szóló, 1974. augusztus 9-i 2118/74/EGK bizottsági rendelet [9] a mellékletben felsorolt termékek mindegyikére, a termékek értékesítési évének kezdetéig hatályban marad;
mivel az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
E rendelet értelmében "tétel" a szabad forgalomba bocsátáshoz benyújtott vámáru-nyilatkozat kíséretében bemutatott áru. Minden nyilatkozatnak csak azonos származási helyről eredő és a kombinált nómenklatúra azonos kódja alá tartozó árukat kell tartalmaznia.
2. cikk
(1) A tagállamok, a mellékletben felsorolt minden termékre és a jelzett időszakokban, minden piaci napon és minden származás tekintetében legkésőbb a következő munkanapon (brüsszeli idő szerint) 12 óráig közlik a Bizottsággal:
a) a harmadik országokból importált és a 3. cikk (1) bekezdésében említett reprezentatív importpiacokon értékesített termékek reprezentatív átlagárait, valamint a jelentős mennyiségű importált termékre más piacokon rögzített szignifikáns árakat vagy, a reprezentatív piacok árainak hiányában, az importált termékek más piacokon rögzített szignifikáns árait;
és
b) az a) pontban említett árakhoz tartozó teljes mennyiségeket.
(2) Az (1) bekezdés a) pontjában említett árakat megállapítják:
- a mellékletben szereplő minden egyes termékre,
- a rendelkezésre álló összes árufajtára és méretre,
- a behozatali/nagykereskedelmi szakaszban, vagy a nagykereskedelmi/kiskereskedelmi szakaszban, ha a behozatali/nagykereskedelmi szakasz árai nem állnak rendelkezésre.
Az árakból le kell vonni a 2454/93/EGK rendelet 173. cikk (3) bekezdés első két francia bekezdésében jelzett összegeket.
Az előző albekezdés értelmében levonandó szállítási és biztosítási költségekre a fenti rendelet 173. cikke (4) bekezdésének rendelkezéseit kell alkalmazni.
(3) A (2) bekezdés rendelkezéseinek megfelelően rögzített árakból - amikor azokat a nagykereskedelmi/kiskereskedelmi szakaszban állapítják meg - a nagykereskedelmi árrésre tekintettel előzetesen le kell vonni egy 9 %-nak megfelelő összeget és 100 kilogrammonként 0,6 ECU-nek megfelelő tételt, figyelembe véve a kezelési költségeket, a piaci adókat és díjakat.
(4) Reprezentatívnak tekintendők:
- az I. osztályú termékek árai, amennyiben az e kategóriába tartozó mennyiségek az értékesített teljes mennyiségnek legalább 50 %-át teszik ki,
- az I. osztályú termékek árai, kiegészítve - abban az esetben, ha az e kategóriába tartozó termékek az értékesített teljes mennyiség 50 %-ánál kevesebbet tesznek ki - a II. osztályú termékeknek az értékesített teljes mennyiség 50 %-ának fedezését biztosító mennyiségekre megállapított áraival,
- a II. osztályú termékek megállapított árai - abban az esetben, ha nincsenek I. osztályú termékek - hacsak nem döntenek úgy, hogy azokhoz kiigazítási együtthatót rendelnek, amennyiben a szóban forgó származási hely előállítási feltételei miatt ezeket a termékeket - minőségi jegyeik miatt - rendesen és hagyományosan nem I. osztályúként értékesítik.
A harmadik francia bekezdésben említett kiigazítási együtthatót a (2) bekezdésben jelzett összegek levonása után alkalmazzák az árakra.
3. cikk
(1) Az alábbi piacok tekintendők reprezentatívnak:
-Belga Királyság, Luxemburgi Nagyhercegség: | Antwerpen, Brüsszel, |
-Dán Királyság: | Koppenhága, |
-Német Szövetségi Köztársaság: | Hamburg, München, Frankfurt, Köln, Berlin, |
-Görög Köztársaság: | Athén, Thesszaloníki, |
-Spanyol Királyság: | Madrid, Barcelona, Sevilla, Bilbao, |
-Francia Köztársaság: | Rungis (Párizs), Marseille, Rouen, Dieppe, Perpignan, Nantes, Bordeaux, Lyon, Toulouse, |
-Írország: | Dublin, |
-Olasz Köztársaság: | Milánó, |
-Holland Királyság: | Rotterdam, |
-Ausztria: | Bécs-Inzersdorf, |
-Portugál Köztársaság: | Lisszabon, Porto, |
-Finn Köztársaság: | Helsinki, |
-Svéd Királyság: | Helsingborg, Stockholm, |
-Nagy-Britannia és Észak-Írország Egyesült Királysága: | London. |
(2) A tagállamok tájékoztatják a Bizottságot a fenti piacok szokásos piaci napjairól.
4. cikk
(1) A mellékletben szereplő minden egyes termékre és időszakra a Bizottság minden munkanapon minden származási helyre vonatkozóan rögzít egy, a 2. cikkben meghatározott reprezentatív árak súlyozott átlagával egyenlő behozatali átalányértéket, amelyből 100 kilogrammonként 5 ECU átalányt, valamint az értékvámokat vonják le.
(2) Amennyiben a mellékletben szereplő termékekre és alkalmazási időszakokban ennek a rendeletnek alapján átalányértéket rögzítenek, a 2454/93/EGK rendelet 173-176. cikkei szerintiegysé gértéket nem kell alkalmazni; azt ilyen esetben az (1) bekezdésben említett behozatali átalányérték helyettesíti.
(3) Ha adott származási helyről eredő termékre nézve behozatali átalányérték nincs hatályban, akkor a hatályban lévő behozatali átalányértékek átlagát kell alkalmazni.
(4) A behozatali átalányértékek a módosításukig alkalmazandók.
(5) Az (1) bekezdéstől eltérően, a mellékletben szereplő alkalmazási időszakok első napján, valamint a rákövetkező napokon a termékre alkalmazandó behozatali átalányérték a 2454/93/EGK rendelet 173-176. cikke szerint erre a termékre érvényes, a 2454/93/EGK rendelet 173-176. cikke szerinti utolsó egységértékkel lesz egyenlő mindaddig, amíg nem tudnak egy behozatali átalányértéket kiszámítani.
(6) A reprezentatív árak átszámítása ECU-re az adott napra kiszámított reprezentatív piaci árfolyamon történik.
(7) Az ECU-ben megadott behozatali átalányértékeket a Bizottság az Európai Közösségek Hivatalos Lapjában teszi közzé.
5. cikk
(1) Annak a belépési árnak, amely alapján a mellékletben szereplő termékeket az Európai Közösségek vámtarifája szerint besorolják, az importőr választása szerint egyenlőnek kell lennie:
a) a termékeknek a származási országban érvényes, a biztosítási költségekkel és a Közösség vámterületének határáig történő szállítás költségeivel növelt FOB árával, amennyiben ez az ár és ezek a költségek a termékekre vonatkozó vámáru-nyilatkozat kiállításának időpontjában ismeretesek.
Ha a fenti árak több mint 8 %-kal magasabbak a behozatali átalányértéknél, az importőrnek a 2454/93/EGK rendelet 248. cikk (1) bekezdésében meghatározott biztosítékot kell letétbe helyeznie, amelynek összege egyenlő annak a vámnak az összegével, amit akkor fizetett volna, ha a termékek besorolása az érintett tételre alkalmazandó behozatali átalányérték alapján történt volna;
b) a csak az érintett import termékekre vonatkozóan a 2913/92/EGK rendelet 30. cikk (2) bekezdésének c) pontja szerint számított vámértékkel. Ebben az esetben a vám levonása a 4. cikk (1) bekezdésében előírt feltételek mellett történik.
Ebben az esetben az importőrnek letétbe kell helyeznie a 2454/93/EGK rendelet 248. cikk (1) bekezdésében előírt biztosítékot, amelynek összege egyenlő annak a vámnak az összegével, amit akkor fizetett volna, ha a termékek besorolása az érintett tételre alkalmazandó behozatali átalányérték alapján történt volna;
c) az e rendelet 4. cikkének megfelelően kiszámított behozatali átalányértékkel.
(2) A szabad forgalomba bocsátáshoz benyújtott vámáru-nyilatkozat elfogadásának időpontjától számított négy hónapos határidőn belül az importőr a szóban forgó termékek értékesítésétől számított egy hónapos határidővel rendelkezik vagy annak bizonyítására, hogy a tételt olyan feltételek mellett értékesítették, amelyek tanúsítják az (1) bekezdés a) pontjának második albekezdésében említett árak valódiságát, vagy arra, hogy az (1) bekezdés b) pontjában említett vámértéket meghatározzák. A fenti határidők valamelyikének elmulasztása a letétbe helyezett biztosíték elvesztését vonja maga után, a (3) bekezdés alkalmazásának sérelme nélkül.
A letétbe helyezett biztosítékot feloldják, amennyiben az értékesítési feltételekre vonatkozó bizonyítékokat a vámhatóságok számára elfogadhatóan előterjesztik.
Ellenkező esetben a biztosítékot a behozatali vámok ellentételezéseként visszatartják.
(3) A (2) bekezdésben említett négy hónapos határidőt az importőr kellően megindokolt kérésére az illetékes hatóság legfeljebb három hónappal meghosszabbíthatja.
(4) Ha egy ellenőrzés során az illetékes hatóságok azt tapasztalják, hogy az ebben a cikkben előírt feltételeket nem tartották be, a 2913/92/EGK rendelet 220. cikke szerinti vámok behajtása iránt intézkednek. A behajtandó vagy behajtásra váró összeg megállapítása során az áru szabad forgalomba helyezésének időpontjától a behajtás időpontjáig terjedően kamatot számítanak fel. Az a kamatláb alkalmazandó, amely a nemzeti jog szerint a behajtási műveletekre hatályban van.
6. cikk
A 2118/74/EGK rendelet az 1995/1996-os gazdasági év kezdetéig a mellékletben foglalt összes termékre hatályban marad.
7. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
A rendeletet a mellékletben felsorolt összes termékre az 1995/1996 évi gazdasági év kezdetétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1994. december 21-én.